**Znanje in duhovnost**

**Znanje ne prinaša sreče; se pa lahko spremeni v moč, ljubezen v služenje**

Meditacija za dekanijsko rekolekcijo, marec 2022

Pripravil: Lojze Kozar ml., župnik v Župniji Odranci

***Že dalj časa se dela na vrsti računalnika, ki »misli« … vendar pa do sedaj nihče ni predvidel možnosti, da bi lahko obstajal računalnik, ki bi »ljubil«.***

Kar vem, me bogati. Kar vem, me lahko tudi vznemirja, mi lahko vzbuja strah, me lahko dela močnega, pomembnega. Znanje je pomembno, a količina znanja mi ne določa vrednosti, obilica znanja mi ne zagotavlja sreče.

Iz vsakdanjega življenja nam je znano, da so mnogi znanje zlorabili in ga še zlorabljajo. Ljudje so znanje uporabili tudi za izdelavo raznovrstnega orožja, vse do atomske bombe. Tudi v Cerkvi so nekateri imeli znanje, niso pa imeli modrosti, ponižnosti in so povzročili razkol. Vse to se dogaja še danes.

V pripravi na duhovništvo smo bili deležni dveh dejavnosti: na teološki fakulteti smo pridobivali znanje (teološko, svetopisemsko, zgodovinsko, psihološko …), v bogoslovju pa smo se vadili v molitvi, v duhovni rasti, v služenju. Nekateri so bili bolj odprti in dejavni na prvem področju, drugi so v znanju bolj zaostajali, pa so morda bolj napredovali na drugem področju.

Sveti Janez Vianney je bil v znanju zelo reven, a bil je izredno bogat v ljubezni, v služenju. Nekateri so znali združevati eno in drugo. V tem je gotovo lep zgled Božji služabnik Anton Strle, ki je bil dober profesor, bogat v znanju, obenem pa poln modrosti, ponižnosti in ljubezni.

Številnim današnjim krščanskim laikom manjka ta dvojna rast v času priprave na poslanstvo in tudi v času opravljanja tega poslanstva. Laiki študirajo teologijo, si pridobivajo znanje, niso pa deležni vzgoje, duhovnega oblikovanja, vodenja. In potem se čudimo, da kakšen tak teološko izobražen laik ne hodi k maši, drugi govori in piše proti Cerkvi, ali poučuje škofe, zahteva neke pravice, ugodnosti.

Duhovniki z diplomo in z mašniškim posvečenjem nismo dokončni »izdelek«. Tudi duhovniki moramo vse življenje skrbeti za poglabljanje znanja. Najprej teološkega, pa tudi znanja z drugih področij, vsaj toliko, da ne nasedamo posameznikom, ki se okličejo za poznavalce, kakor se dogaja v povezavi s cepljenjem proti covidu, ko nekateri znanstvenikom ne verjamejo, verjamejo pa samozvanim razlagalcem.

»Brez trdnega verskega znanja se bo naša vera zamajala. Dasi znanje še ni vera, je pa podlaga vere,« je zapisal Božji služabnik Alojzij Kozar. Ta misel velja tudi za duhovnike. Skrbeti moramo za versko znanje, da bo naša vera imela temelj. Da nas ne bo zanašal tak ali drugačen veter.

Tudi duhovniki moramo vse življenje skrbeti za duhovno rast. Škof dr. Jožef Smej je rad priporočal, da je potrebno vsak dan prositi Gospoda: »Poživi mi vero«, kajti vera ni dana kot nekaj, kar imam enkrat za vselej. Ravno za škofa Smeja lahko rečemo, da je imel veliko znanja, a je obenem ostajal skromen. Svoje srce je izročal Gospodu, svoje življenje je vsak dan spreminjal v služenje. Zato je bil miren, lahko rečemo srečen.

Pritrdimo lahko njegovi misli, ki jo je zapisal v romanu Po sledovih zlatega peresa: »Sreča je plod velikega drevesa, ki se imenuje odpoved.«

**Vprašanja za premislek in pogovor:**

Koliko skrbim za poglabljanje teološkega in drugega znanja?

Koliko skrbim za duhovno rast?

Iz česa raste moje drevo?